P6_TA(2004)0109

Strateške politične usmeritve

Resolucija Evropskega parlamenta o strateških političnih usmeritvah Barrosove Komisije

Evropski parlament,

- ob upoštevanju svojega sklepa z dne 22. julija 2004 o izvolitvi Joséa Manuela Durãa Barrosa za predsednika Komisije,

- ob upoštevanju svojega sklepa z dne 18. novembra 2004 [1], na osnovi katerega je bila za obdobje od 22. novembra 2004 do 31. oktobra 2009 izvoljena predlagana Evropska komisija,

- ob upoštevanju svoje resolucije z dne 18. novembra 2004 o izvolitvi nove Komisije [2],

- ob upoštevanju trenutnega okvirnega sporazuma o odnosih med Evropskim parlamentom in Komisijo, ki ga je konferenca predsednikov potrdila 29. junija 2000,

- ob upoštevanju obvez glede zakonodajnega načrtovanja, ki jih je sprejela Komisija, in s tem povezanega časovnega razporeda, ki ga je odobrila konferenca predsednikov 30. januarja 2002,

- ob upoštevanju člena 103(4) svojega Poslovnika,

A. ker je nujno, da nova Komisija na začetku svojega mandata predloži splošne politične smernice, na katerih bo temeljila njena strategija v naslednjih petih letih in na osnovi katerih bo pripravila večletni zakonodajni program,

B. ker bodo predlogi Komisije za obdobje 2005-2009 predstavljali dejanski načrt za prihodnje delovanje, na osnovi katerega bo Parlament lahko spremljal, ocenjeval in presojal napredek in rezultate, dosežene v prihodnjih letih,

C. ker pomeni potrditev nove Komisije razvoj, ki je zelo pomemben v procesu približevanja prioritet politike EU prioritetam državljanom Evrope,

1. meni, da morajo biti osrednji cilji Evropske komisije za obdobje 2004-2009 naslednji:

i) povečanje konkurenčnosti in dinamičnosti evropskega socialno tržnega gospodarstva, ki temelji na trajnostnem razvoju,

ii) zagotavljanje kohezije in konsolidacije Evrope, ki ju podpira uspešna širitev,

iii) razvoj območja svobode, varnosti in pravice ter varovanja temeljnih pravic državljanov,

iv) narediti Evropo močnejšo in učinkovitejšo pri gradnji varnejšega in boljšega sveta,

v) izboljšati kvaliteto življenja evropskih državljanov in

vi) napraviti delo Evrope boljše in ga približati državljanom;

Bolj konkurenčna, bolj povezana Evropa

2. Poziva predsednika Komisije Barrosa, da si še naprej prizadeva izpolniti obljubo, da bo v času njegovega mandata prednostna naloga povečanje evropske konkurenčnosti; meni, da so strukturne gospodarske reforme osrednjega pomena za zagon Evrope in tako povečujejo pričakovanja evropskih državljanov glede zaposlenosti, investicij in rasti;

3. ponovno izraža svojo podporo lizbonski strategiji EU kot najboljšemu načinu za dosego konkurenčnega evropskega gospodarstva in še naprej meni, da mora biti vzdrževanje trajnostnega gospodarskega razvoja vodilno načelo prihodnjega delovanja;

4. kljub temu poudarja, da ima lizbonska strategija EU trenutno preveč, pogosto med seboj konkurenčnih ciljev; poziva Komisijo, v kontekstu Kokovega poročila in naslednje spomladanske vmesne ocene, da investira znaten politični kapital v poenostavitev in preusmeritev lizbonske strategije v zagotavljanje trajne rasti in zaposlenosti kot osrednjega cilja z natančnejšim časovnim razporedom za dosego svojih ciljev v naslednjih petih letih;

5. poziva Komisijo, da zasleduje cilj okrepitve in modernizacije evropskega modela, pri čemer poudarja soodvisnost gospodarskega, socialnega in okoljskega napredka;

6. opozarja, da so vizije o močnejšem gospodarstvu in o boljši družbi komplementarne in da mora strategija evropske konkurenčnosti za 21. stoletje temeljiti na odličnosti izobraževanja, usposabljanja in raziskovanja, na kakovostnih javnih storitvah in infrastrukturi, socialni integraciji, boljših delovnih pogojih, boljši uravnoteženosti delovnega življenja in na vodilni vlogi v svetu na področju tehnoloških in okoljskih standardov;

7. meni, da bi morala Komisija v povezavi s povečevanjem mednarodne konkurenčnosti zaradi problema staranja prebivalstva prevzeti močnejšo vodilno vlogo pri predlaganju strategij za povečanje prilagodljivosti trga dela in spodbujati države članice, da reformirajo pokojninske sisteme;

8. meni, da je treba posvetiti posebno pozornost agendi EU za gospodarsko reformo nadaljnjim posebnim ukrepom za dokončno vzpostavitev enotnega trga, predvsem v sektorju energetike, transporta, telekomunikacij in finančnih storitev;

9. poziva Komisijo, da vzpostavi politiko notranjega trga, ki daje prednost interesom potrošnikov in socialni koheziji; meni, da je treba spodbujati sprejem socialnih in okoljskih standardov in nameniti posebno pozornost pravicam potrošnikov ter da razvoj notranjega trga ne sme potekati v nasprotju s pravico državljanov, da imajo dostop do visoko kakovostnih storitev v splošnem interesu;

10. ponovno poziva, da aktivna udeležba na trgu dela pomeni bistven prispevek k primernemu življenjskemu standardu, regionalnemu razvoju in socialni koheziji, čeprav pri tem igrajo ključno vlogo tudi vlaganja v izobraževanje in raziskave ter vladne intervencije v primerih resnih pomanjkljivosti delovanja trga;

11. meni, da če Evropa želi postati resnično na znanju temelječe gospodarstvo in družba, morajo EU in njene države članice dati večjo prioriteto vlaganju v znanje in usposobljenost, tako da zagotovijo boljše izobraževanje in spodbujajo vseživljenjsko učenje;

12. potrjuje, da je kohezija temeljno načelo pogodb in bodoče Evropske ustave, ki krepi odnose med Evropo in njenimi regijami ter gospodarsko, socialno in teritorialno kohezijo; ponovno poudarja, da morajo biti finančni instrumenti za dosego ciljev Unije, vključno s kohezijo, podprti z ustreznimi sredstvi;

13. meni, da mora Komisija nameniti večjo prednost razvoju kredibilne regionalne politike za vse države članice; meni, da morajo strukturni in kohezijski skladi pozitivno prispevati k zmanjševanju regionalnih razlik, modernizaciji evropskega gospodarstva in zagotoviti regionalno in družbeno kohezijo;

14. meni, da je možno trdno in dinamično gospodarsko okolje vzpostaviti samo, če se nova Komisija zaveže, da bo vzela pod drobnogled Pakt za stabilnost in rast, da bi zagotovila, da bo pakt združeval tako vlogo zagotavljanja močne zaščite pred fiskalno neodgovornostjo kot tudi potrebno prilagodljivost za zagotavljanje maksimalne gospodarske rasti brez ogrožanja stabilnosti cen;

Območje svobode, varnosti in pravice

15. Meni, da je domač in mednarodni boj proti terorizmu in organiziranemu kriminalu ter strukturam, ki ju podpirajo, odločilen za izgradnjo varnejše Evrope za njene državljane; meni, da si mora Evropa prizadevati za bolj izrazit skupni pristop k varnosti in k učinkoviti, usklajeni protiteroristični politiki; v tem procesu poudarja pomembnost zagotavljanja ustreznega ravnotežja med zahtevami organov odkrivanja in pregona in varovanjem temeljnih svoboščin in osebnih podatkov;

16. meni, da mora Komisija čim prej nadaljevati z delom na področju jasnejših skupnih opredelitev nekaterih hudih kaznivih dejanj, ki imajo čezmejno dimenzijo, zlasti terorizma, trgovanja z drogo in ljudmi, pranja denarja ter računalniškega kriminala, ki so podprta z dogovorjenimi pravili o najnižjih kaznih, kjer je to primerno;

17. poziva Komisijo, naj pripiše veliko večjo prednost zagotavljanju tesnejšega sodelovanja med policijo, sodstvom in obveščevalnimi službami držav članic kot osrednji pogoj za učinkovito politiko na tem področju; poziva k močnejšim ukrepom na ravni EU, ki bi omogočali zamrznitev premoženja in ustavitev dotoka sredstev posameznikov, udeleženih pri terorizmu in drugih resnih kaznivih dejanjih;

18. poziva Komisijo, naj predstavi nadaljnje predloge za okrepitev Europola in Eurojusta ob zagotavljanju popolne parlamentarne odgovornosti in spoštovanja glede standardov zaščite podatkov;

19. potrjuje potrebo po večji jasnosti glede pravice do azila, hitrejših postopkih določanja upravičencev do azila in sklenitvi sporazumov s tretjimi državami o ponovnem sprejemu oseb; poziva k jasnejšemu razlikovanju in različnemu obravnavanju prosilcev za azil, ekonomskih migrantov in začasnih beguncev v času vojne; meni, da mora Komisija spodbujati pravično skupno azilno in politiko priseljevanja, podprto z aktivno politiko socialnega vključevanja in integracije; poudarja potrebo po skladnejših in doslednejših pravilih glede vizumov in učinkovitejših partnerstvih s tretjimi državami, da bi zmanjšali nezakonito priseljevanje ob izvoru;

20. poudarja, da obstaja stalna potreba po ukrepih za okrepitev zunanjih meja EU, podprtih z vzpostavitvijo evropske enote mejnih straž;

21. poziva k ustanovitvi Evropske agencije za temeljne pravice, da bi učinkovito spremljala uveljavitev teh pravic;

22. poziva Komisijo, naj sprejme vse potrebne ukrepe za zagotovitev primernega instrumenta za zaščito podatkov v okviru tretjega stebra, ki bi zagotavljal iste standarde, kot so že določeni na drugih področjih prava Skupnosti;

23. verjame v pomembnost nadaljevanja integriranega pristopa na področju pravosodja in notranjih zadev, ki temelji na metodi Skupnosti, kakor je določena v programih iz Tampereja in Haaga;

Močnejša Evropa v varnejšem svetu

24. Meni, da je zaradi blaginje in miru potrebno, da Evropa v naslednjih petih letih načrtuje stabilnost med svojimi sosedi, pospešuje demokracijo, spodbuja človekove pravice in dobro upravljanje po svetu, širi mednarodno svobodno trgovanje ter spodbuja trajnostni razvoj; meni, da spodbujanje regionalne stabilnosti in demokracije predstavlja izrazito dodano vrednost, ki jo lahko EU ponudi mednarodni skupnosti, pogosto s presenetljivim uspehom; meni, da mora biti vsako prizadevanje v okviru tega procesa usmerjeno v večje usklajevanje in doslednost zunanjih ukrepov Unije;

25. pripisuje velik pomen pred kratkim sprejeti novi sosedski politiki in politikam za širšo Evropo ter meni, da sta ti politiki lahko vplivni orodji pri pospeševanju stabilnosti, blaginje, človekovih pravic, demokracije in dobrega upravljanja v Evropi ter njeni neposredni soseski, vključno s Sredozemljem; meni, da je treba dati nov zagon tudi severni dimenziji takšnih politik;

26. zagotavlja svojo zavezanost nadaljnji širitvi Unije v skladu z načeli, določenimi v pogodbah in s sklepi Evropskega sveta; poudarja posamezne zasluge držav kandidatk pri izpolnjevanju meril za članstvo;

27. ponovno trdi, da je večstranskost najboljši način za opredelitev groženj in soočanje z njimi, za doseganje globalnega miru in varnosti ter vsekakor za boj proti podnebnim spremembam; zaradi tega poziva k stalni podpori večstranskim instrumentom, ki jih EU oblikuje in izvaja v okviru Združenih narodov;

28. meni, da mora Komisija nadaljevati s preoblikovanjem razvojne politike EU kot nosilca za (i) pospeševanje demokracije, človekovih pravic in dobrega upravljanja pri narodih, ki so v manj ugodnem položaju in (ii) doseganje gospodarskega napredka, trajnostnega razvoja in razvojnih ciljev tisočletja v procesu, ki temelji na večji pogojenosti, skladnosti in decentralizaciji programov pomoči; meni, da si morajo EU in njene države članice prizadevati za povečanje celotne porabe za razvojno pomoč na 0,7% BDP do leta 2015;

29. poziva transatlantske partnerje, da dejavno podprejo in okrepijo mednarodne institucije, da bi zagotovili vrednost mednarodnega prava in da skupno delujejo z namenom opredelitve skupnega delovnega načrta za reformo, zlasti reformo Združenih narodov in ustanovami Bretton Woodsa, da bi povečali njihovo učinkovitost, verodostojnost in demokratično legitimnost;

30. poziva Komisijo, naj okrepi in prilagodi današnjim izzivom svoje strategije partnerstva s trenutnimi vodilnimi globalnimi akterji, zlasti z Združenimi državami, s katerimi mora Komisija oblikovati pogoje, ki pospešujejo tesnejše sodelovanje, zlasti pri:

- boju proti terorizmu in vzrokom terorizma ob prizadevanju za pravično globalizacijo, ki spoštuje človekove pravice, demokracijo in trajnostni razvoj;

- oživitvi bližnjevzhodnega mirovnega procesa z namenom priznanja Palestinske države, sposobne za obstoj, in jamstva za varnost Izraela;

- uspešnem začetku novega kroga pogajanj o razvoju iz Dohe, pri čemer meni, da bi vsak neuspeh lahko imel resne posledice za bodočo verodostojnost večstranskega sistema svobodnega trgovanja; in

- odstranitvi ostalih ovir za transatlantsko trgovanje in naložbe, ki temelji na skupni obveznosti, prevzeti na vrhu EU-ZDA 2005, glede dokončanja transatlantskega trga do leta 2015;

Boljša kakovost življenja

31. Poziva Komisijo, naj z delovanjem na področju notranje politike poveča kakovost življenja v Evropi prek politik, namenjenih:

- omogočiti državljanom, da v celoti izkoristijo svobodo do dela, študija in potovanja znotraj EU;

- zgraditi družbo, v kateri državljani uživajo enake možnosti, v kateri se spoštujejo pravice in svoboščine invalidov in v kateri se zmanjšuje revščina;

- povečati kakovost zraka v naših mestih in kakovost vode v naših rekah in na naših obalah;

- izboljšati varnost hrane in drugih zaščit za potrošnika;

- spodbujati učinkovitejšo in samozadostno porabo energije, ki temelji na vseevropskih energetskih omrežjih in večji varnosti dobave;

- slediti aktivni prometni politiki, ki temelji na uravnoteženi liberalizaciji trgov, izboljšanju infrastrukturnih povezav in stalnemu spodbujanju varnosti; in

- spodbujati trajnostno kmetovanje in ribištvo, varovati naše podeželje in morja ter prinesti novo življenje na podeželska in obalna področja;

32. poziva Komisijo, naj podvoji svoja prizadevanja, predvsem, da bi zagotovila globalno ukrepanje glede podnebnih sprememb in tako prešla v fazo II Kjotskega protokola ob raziskovanju novih poti razvoja tržnih mehanizmov za reševanje tega in drugih okoljskih izzivov;

33. poziva Komisijo, da vzdržuje občutni napredek, ki je že bil opravljen z reformiranjem skupne kmetijske politike, katerega učinek je in mora biti bolj odprta, učinkovita, decentralizirana, tržno naravnana ter potrošniku in okolju prijazna politika; poziva k nadaljevanju vzporedne reforme skupne ribiške politike, vključno z oblikovanjem Evropskega ribiškega sklada;

Učinkovitejša in državljanu bližja Evropa

34. Poziva Komisijo, naj predstavi inovativne ideje, ki bodo bolj uresničile pojem evropskega državljanstva, tako da bo Evropa prinesla vidne koristi ljudem v njihovem vsakdanjem življenju;

35. poziva Komisijo, naj pospeši delo na področju izboljšanja zakonodaje, z namenom:

i) poenostaviti obstoječo zakonodajo in zmanjšati njen obseg,

ii) zagotoviti uporabo doslednih načel pri pripravi nove zakonodaje,

iii) zagotoviti postopke, dogovorjene med institucijami EU, za predhodno ocenjevanje možnega učinka vseh najpomembnejših zakonodajnih predlogov;

36. meni, da se mora EU bolj kot v preteklosti osredotočiti na učinkovito izvajanje obstoječe zakonodaje; poziva Komisijo, naj sprejme hitrejše in doslednejše ukrepe v okviru zagotavljanja ustreznega prenosa in uveljavljanja zakonodaje EU v državah članicah in bolj aktivno pravno ukrepa proti resnim kaznivim dejanjem;

37. meni, da mora finančni načrt, ki ga je že predlagala Komisija za obdobje po letu 2006, ustrezno upoštevati razvoj, ki smo mu bili priča od zadnje pomladi, odražati nove prednostne naloge Komisije (v skladu s to resolucijo) in obsegati čas proračunskega obdobja v skladu s trajanjem mandatov Parlamenta in Komisije;

38. poudarja potrebo po tem, da Komisija nadaljuje svojo notranjo reformo, da bi spremenila svojo upravo v javno službo na mednarodni ravni, ki uporablja sodobno prakso vodenja in zagotavlja popolno preglednost ter odgovornost pri uporabi javnega denarja;

39. zahteva spoštovanje posebnih obveznosti glede možnih navzkrižij interesov, ki so bile prevzete ob priložnosti predstavitev kandidatov za komisarje in njihovo vključitev v vsak nov kodeks ravnanja, oblikovan s skupnim dogovorom med Parlamentom in Komisijo;

40. poudarja pomembno vlogo Komisije pri sporočanju državljanom, zakaj je Evropa pomembna in kaj si Evropa prizadeva doseči; meni, da mora Komisija čim prej pripraviti primerno komunikacijsko in kampanjsko strategijo, ki bo predstavljala novo ustavo evropskim državljanom na čim bolj jasen, pravilen in razumljiv način;

***

41. Naroči svojemu predsedniku, naj to resolucijo posreduje Svetu in Komisiji.

[1] Sprejeta besedila, P6_TA(2004)0064.

[2] Sprejeta besedila, P6_TA(2004)0063.

--------------------------------------------------